section_heading: Reakcija saveznih vlasti
paragraph_text: Poslije smirivanja nereda su uslijedila masovna uhićenja i suđenja sudionicima prosvjeda, dok je na Prištinskom sveučilištu, koje se smatralo žarištem pobune, provedena čistka. SKJ je zahtijevao od Albanaca prekidanje kulturnih veza s Albanijom i odricanje od svojih nacionalnih aspiracija. Smijenjen je nastavni kadar rodom iz Albanije, a iz upotrebe su povučeni svi udžbenici iz Albanije koje su trebali zamijeniti udžbenici prethodno prevedeni sa srpskohrvatskog jezika. SR Srbija je uvela prisilnu upravu u vitalnim institucijama Kosova, kao što su Sveučilište u Prištini, Institut za povijest Kosova, Institut za albanologiju, Narodna sveučilišna knjižnica, masovni mediji, muzeji, škole, kulturna i strukovna udruženja i mnoge druge organizacije. Nakon toga, albanski radnici su otpuštani, a u javne institucije su zapošljavani Srbi. Albanci su ovakve poteze Srbije i Jugoslavije imenovali "politikom segregacije i apartheida".